Թերենս Յորաթ

**Թերենս Չարլզ Յորաթ** (, ), ուելսցի ֆուտբոլիստ և մարզիչ։

## Կենսագրություն
### Ֆուտբոլիստ
Թերենս Չարլզ Յորաթը եղել է «Լիդս Յունայթեդ» ակումբի սան, որի հիմնական կազմում նորամուտը նշել է 17 տարեկանում։ Թիմի կազմում երկու անգամ դարձել է երկրի չեմպիոն, նվաճել է Տոնավաճառների գավաթը և եղել եվրոպական ևս երեք մրցաշարերի եզրափակիչի մասնակից։ 1976 թվականին ֆուտբոլիստը վաճառվել է «Քովենթրի Սիթի» ակումբին, որի կազմում հանդես է եկել երեք մրցաշրջան։ Ֆուտբոլային լիգայի Առաջին դիվիզիոնում կիսապաշտպանը խաղացել է նաև «Տոտենհեմ Հոտսպուր» կազմում։

Տարիներ շարունակ ֆուտբոլիստը ընդգրկված է եղել Ուելսի ֆուտբոլի ազգային հավաքականի կազմում։ Յորաթը մեծ դեր է ունեցել «վիշապների»՝ 1976 թվականի Եվրոպայի առաջնության քառորդ եզրափակիչ դուրս գալու գործում։ Ընդհանուր առմամբ ազգային հավաքականի կազմում անցկացրել է 59 հանդիպում և խփել 2 գոլ։

Յորաթը դարձել է առաջին ուելսցին, որը խաղացել է Եվրոպայի գավաթի եզրափակչում։

### Մարզիչ
1982 թվականին Թերի Յորաթը դարձել է «Բրեդֆորդ Սիթի» ակումբի գլխավոր մարզչի խաղացող-օգնականը։ Հետագայում գլխավորել է ուելսյան  «Սուոնսի Սիթին» ակումբ, որը հանդես է գալիս Անգլիայի առաջնությունների համակարգում։ 1988 թվականին երիտասարդ մասնագետը նշանակվել է Ուելսի ֆուտբոլի ազգային հավաքականի գլխավոր մարզիչ։ Նրա ղեկավարությամբ 1993 թվականին հավաքականը հասել է այդ պահի իր պատմության մեջ ՖԻՖԱ-ի վարկանիշային ամենաբարձր՝ 27-րդ տեղին։

1994 թվականի աշխարհի առաջնության ուղեգրի համար պայքարում Ուելսը մրցել է Ռումինիայի ֆուտբոլի ազգային հավաքականի հետ։ Տնային հանդիպման ժամանակ ուելսցիները պարտավոր էին հաղթել մրցակցին, սակայն հաշվը 1:1֊ի ժամանակ Փոլ Բոդինը չի իրացրել 11-մետրանոցը ռումինացիների դարպասին։ Արդյունքում «վիշապները» պարտվել են 1:2 հաշվով և չեն մասնակցել աշխարհի առաջնությանը։ Այդ անհաջողությունից հետո Յորաթը հրաժարվե երկարաձգել իր պայմանագիրը հավաքականի հետ։ Նրան փոխարինել է Ջոն Թոշակը՝ իսպանական «Ռեալ Սոսիեդադ» ակումբի գլխավոր մարզիչը, սակայն նա պաշտոնավարել է ընդամենը մեկ հանդիպում․ Նորվեգիայից 1:3 հաշվով պարտությունից հետո անմիջապես հրաժարական է տվել հայտարարելով, որ իր և Ուելսի ֆուտբոլի ասոցիացիայի միջև լուրջ հակասություններ են առաջացել։ Սակայն իրական պատճառը այն էր, որ երկրպագուները ողջ հանդիպման ընթացքում սուլել են նրան՝ չընդունելով որպես իրենց մարզիչ և բողոքելով Յորաթի հեռացման դեմ։

Հետագայում Յորաթը գլխավորել է Լիբանանի ֆուտբոլի ազգային հավաքականը։ Լիբանանում անցկացրած երկու տարիների ընթացքում նրան հաջողվել հավաքականը բարձրացնել ՖԻՖԱ-ի վարկանիշային 60-րդ տեղ։

Նա ընդգրկված է եղել «Հադերսֆիլդ Թաունի» և «Շեֆիլդ Ուենսդեյի» մարզչական շտաբներում (երկրորդ թիմում աշխատել է նաև որպես գլխավոր մարզիչ)։ Յորաթի մարզչական կարիերայի վերջին ակումբը եղել է «Մարգեյթը», որտեղ նա համատեղել է գլխավոր մարզչի և մարզական տնօրենի պարտականությունները։

## Ընտանիք
Թերի Յորաթն ունի երկու դուստր՝ BBC-ի սպորտային հաղորդավարուհի Գեբին և Լուիզը, ինչպես նաև մեկ այլ որդի՝ Ջորդանը։ Ֆուտբոլիստի որդին՝ Դանիելը, մահացել է 1992 թվականին՝ 15 տարեկան հասակում, կարդիոմիոպաթիայի հետևանքով։ Մահացու նոպան պատանու մոտ տեղի է ունեցել հոր հետ տան բակում ֆուտբոլ խաղալուց հետո։ Պարզվել է, որ Դանիելն ուներ գենետիկ սրտի հիվանդություն։

2004 թվականին նա հրատարակել է ինքնակենսագրական գիրք՝ «Խիստ մարդ, խիստ հարվածներ» () վերնագրով։

Թերի Յորաթը մահացել է 2026 թվականի հունվարի 8-ին՝ 75 տարեկան հասակում, կարճատև հիվանդությունից հետո։

## Ձեռքբերումներ
### Ֆուտբոլիստ
*Անգլիայի չեմպիոն (2)՝ 1968/69, 1973/74
*Անգլիայի գավաթի հաղթող (1)՝ 1972
*Անգլիայի գավաթի եզրափակիչի մասնակից (2)՝ 1970, 1973
*Անգլիայի ֆուտբոլային լիգայի գավաթի հաղթող (1)՝ 1968
*Անգլիայի սուպերգավաթի հաղթող (1)՝ 1969
*Տոնավաճառների գավաթի հաղթող (2)՝ 1967/68, 1970/71
*Եվրոպայի չեմպիոնների գավաթի եզրափակիչի մասնակից (1)՝ 1975
*ՈՒԵՖԱ-ի Գավաթակիրների գավաթի եզրափակիչի մասնակից (1)՝ 1973
*Տոնավաճառների գավաթի սուպերեզրափակիչի մասնակից (1)՝ 1971
*Ֆուտբոլի Ֆուտբոլի Միացյալ Թագավորության տնային առաջնության հաղթող (1)՝ 1969/70
### Մարզիչ
*Ուելսի գավաթի հաղթող (2)՝ 1988/89, 1990/91
*Ուելսի գավաթի եզրափակիչի մասնակից (1)՝ 1994/95
*Պանարաբական խաղերի բրոնզե մեդալակիր (1)՝ 1997

## Ծանոթագրություններ

## Արտաքին հղումներ
*
*Terry Yorath
*Profile on NASL Jerseys
*

 
Կատեգորիա:Անգլիական ֆուտբոլի լիգայի խաղացողներ
Կատեգորիա:Լիդս Յունայթեդի ֆուտբոլիստներ
Կատեգորիա:Ուելսի հավաքականի ֆուտբոլիստներ
Կատեգորիա:Ուելսցի ֆուտբոլիստներ
Կատեգորիա:Սուոնսի Սիթիի ֆուտբոլիստներ
Կատեգորիա:Վանկուվեր Ուայթքեփսի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Տոտտենհեմ Հոտսպուրի ֆուտբոլիստներ
Կատեգորիա:Քովենթրի Սիթիի ֆուտբոլիստներ
Կատեգորիա:Ֆուտբոլային մարզիչներ այբբենական կարգով
Կատեգորիա:Ֆուտբոլիստներ այբբենական կարգով